**Géntechnológia Nap**

**Cikket írta: Boncz Dániel**

A Biológia Mesterkurzus keretében 2022. december 12-én, szerdán **Géntechnológia Napot** tartottunk a laborban. A program során 11 végzős diák kiselőadását hallgathatták meg a 11. és 12. évfolyam biológia fakultációsai 8 órától egészen 14:15-ig. Az előadások során különféle géntechnológiával, molekuláris genetikával kapcsolatos híres tudományos eredmények, érdekességek, valamint a jövő géntechnológiával kapcsolatos fejlesztési lehetőségei hangzottak el, a diákok szaktudományos ismereteinek bővítése és az előadási képességének fejlesztési céljából. A programon részt vevő diákok egy géntechnológia kitűzővel is gazdagodtak. A program kitalálója, szervezője és lebonyolítója jómagam Boncz Dániel voltam. Az alábbi felsorolásban olvasható az előadók által bemutatott prezentációk címei.

* **Ágoston Zsombor:** *Meselson-Stahl kísérlet, avagy a DNS megkettőződésének folyamatának felismerése*
* **Balatoni Bori:** *A géntechnológia alapjai, a molekuláris klónozás*
* **Bali Dávid Ruben**: *Génszerkesztés magas fokon, a CRSPR-módszer*
* **Csalló Dorina:** *Daganatok általános jellemzése*
* **József Áron**: *Griffith-Avery kísérlet, avagy a DNS, mint örökítőanyagként való felismerése*
* **Horváth Flóra***: Hershey-Chase kísérlet, a bakterifágok információtároló molekulája a DNS*
* **Krompaszky Lilla:** *A DNS bázissorendjének meghatározása, azaz a szekvenálás*
* **Lukács Bence:** *Mutációk jellemzése, típusai*
* **Ruzsics Kitti Nikol**: *A laktóz operon, a genetikai szabályozás alapmodellje*
* **Schlemmer Flóra**: *A polimeráz lánc reakció, azaz a PCR (polimerase chain reaction)*
* **Szabó Imola**: *Programozott sejthalál (apoptózis) és a gyulladásos sejthalál (nekrózis)*

A kiselőadások során elhangzott ismereteket a programon részt vevő diákok egy általam szerkesztett munkafüzetből is követhették, ahol különböző feladatok megoldásával segítettük elő a megszerzett tudás mélyülését, ellenőrzését. A Géntechológia Nap megtartása a Biológia Mesterkurzus keretében zajlott és fontos pedagógiai és oktatási célja volt az emelt szintű biológia érettségin szereplő biokémiával, genetikával, géntechnológiával kapcsolatos híres elméletek, kísérletek sajátos feldolgozása, mélyebb megértése. A program során a diákok egy kromatográfiás kísérletet is végeztek spenótból kivolt klorofill molekulák szétválasztásával. Az alábbi képeken a tudástól felvértezett, remélhetőleg a jövő tudományos innovációit kidolgozó Kölcseys diákok láthatók. A program zárásaként december 13-án a mesterkurzus keretében az elhangzott előadásokra reflektáltunk és a géntechnológia munkafüzetből oldottunk meg feladatokat.



